**ΠΑΡΑΛΛΗΛΟ ΚΕΙΜΕΝΟ ΣΤΗ ΔΙΔΑΚΤΙΚΗ ΕΝΟΤΗΤΑ 1**

**[**Η φιλοσοφική ματιά προσπάθησε να διαπεράσει τον κόσμο, να ερμηνεύσει τα όντα, να ανακαλύψει την ουσία τους: το στοιχείο εκείνο που παρά τις μεταβολές, τις αλλαγές, τις αλλοιώσεις έμενε σταθερό, αναλλοίωτο, ανώλεθρο, άχρονο. Η ατελεύτητη κίνηση των όντων, η ασταμάτητη ροή, το αιώνιο Γίγνεσθαι του κόσμου πραγματώνεται μέσα στους κόλπους μιας ακίνητης και αμετάβλητης αρχής, μιας άφθαρτης πρώτης αιτίας, ενός άναρχου Είναι**]1**.

**[**«Η γιγαντομαχία περί της ουσίας» του κόσμου στους Προσωκρατικούς, η εννοιολόγησή τους στον Πλάτωνα, η καθολική θεώρηση του «όντος ως όντος» στον Αριστοτέλη κορυφώνεται ως απορία και μέριμνα για το Είναι στη σύγχρονη εποχή**]2**.

Τούτο το Είναι, η σύνολη πραγματικότητα, είναι το αντικείμενο της φιλοσοφίας. Υπάρχουν επίπεδα, μορφές πραγματικότητας, όπως η αισθητή, η ψυχική, η ιστορική, η νοητή και η υπερνοητή πραγματικότητα. **[**Όμως η φιλοσοφία δε δέχτηκε ως αυτονόητο κανένα είδος αυτής της πραγματικότητας. Αντίθετα έθεσε και θέτει αμείλικτα τα ερωτήματα: για την ύπαρξη αντικειμενικής πραγματικότητας, για την ουσία, για τη δυνατότητα και το βαθμό γνώσεώς της, για το όργανο, δηλ. την αρχή ή την πηγή, από την οποία προέρχεται αυτή η γνώση**]3**.

**[**Αρχικά η φιλοσοφική γνώση εμφανίστηκε ως έγκυρη και βέβαιη γνώση και η φιλοσοφία ως η κατ’ εξοχήν επιστήμη, ως καθολική επιστήμη που απέβλεπε στη θεώρηση όλων των μορφών της πραγματικότητας**]4**. Η έννοια της φιλοσοφίας ταυτιζόταν με την έννοια της επιστήμης. Φιλοσοφία και επιστήμη εσήμαιναν το αυτό στον Αριστοτέλη. Ύστερα όμως, οι επί μέρους επιστήμες αποσπάσθηκαν προοδευτικά από τη φιλοσοφία. Ο αγρός του Είναι κατακερματίζεται τώρα. Κάθε ειδική επιστήμη περιορίζεται σε ένα τμήμα του Όλου, το καθιστά κτήμα της και το γεωργεί σε βάθος: ερευνά συστηματικά και μεθοδικά τα φαινόμενά του. Έτσι η άλλοτε πλούσια σε αντικείμενα οικοδέσποινα, η φιλοσοφία, περιέρχεται σε θανάσιμη για την ίδια της την ύπαρξη ένδεια. Την ισχνή φωνή της πνίγει ο καλπασμός των επιστημών.

**Γ. Κωσταράς, Αντικείμενο της Φιλοσοφίας (απόσπασμα)**

**ΕΡΩΤΗΜΑΤΑ**

1. Ποιες απόψεις του κειμένου αυτού απηχούν αντίστοιχες θέσεις του Αριστοτέλη από το «Μετά τα φυσικά» διδαγμένο κείμενο;
2. Ποιες από τις απόψεις του κειμένου αυτού εξελίσσουν την αριστοτελική σκέψη;

………………………………………………………………………………………………………………………………………………………………………

***Ενδεικτικές απαντήσεις***

***Για το ερώτημα 1***

***1****Το απόσπασμα αυτό συντίθεται με τη γενεσιουργό αιτία του φιλοσοφείν, η οποία, κατά τον Αριστοτέλη, είναι ο θαυμασμός, καθώς και με την αναζήτηση μιας απόλυτης αλήθειας πίσω από τα φαινόμενα, αλήθειας που συνιστά την ουσία των πραγμάτων καθαυτή, έξω και πέρα από τη χρησιμότητα των επιμέρους επιστημών–μαθήσεων.*

***2****Το συγκεκριμένο απόσπασμα συνάπτεται με τα ενδιαφέροντα που απασχόλησαν κατά καιρούς τη φιλοσοφία, όπως γράφει και ο Αριστοτέλης.*

***3****Ο βασικός σκοπός του φιλοσοφείν, η αναζήτηση της Γνώσης, συμπίπτει απόλυτα με την αριστοτελική διδασκαλία σχετικά με την απορία – τον θαυμασμό – τον τελικό σκοπό της φιλοσοφικής αναζήτησης, που είναι η κατάργηση της άγνοιας.*

***4****Το πρώτο τμήμα της τελευταίας παραγράφου – αλλά και όλο της εν γένει το υλικό – αντιπαραβάλλεται με τον συσχετισμό που επιχειρεί ο Αριστοτέλης ανάμεσα στη Φιλοσοφία και τις υπόλοιπες επιστήμες. Εστιάζουμε βέβαια την προσοχή μας στη μεταξύ των δύο γνωστικών πεδίων διαφορά.*

***Για το ερώτημα 2***

* *Το ίδιο απόσπασμα 1 προσδιορίζει ακριβέστερα – μέσα από διαφορετική «ανάγνωση» τώρα – το κύριο μέλημα της Φιλοσοφίας, την αναζήτηση της πρώτης αρχής των όντων, της πρώτης αιτίας πίσω από τα φαινόμενα.*
* *Το απόσπασμα 2 αποτυπώνει το πρόσωπο (τα ενδιαφέροντα) και της σύγχρονης φιλοσοφίας.*
* *Στην 3η παράγραφο διευκρινίζονται οι ποικίλοι τομείς της φιλοσοφικής έρευνας – σαν παραδείγματα για το τι εννοεί ως αντικείμενα του φιλοσοφείν ο Αριστοτέλης.*
* *Η τελευταία παράγραφος καταδεικνύει την άμεση σχέση μεταξύ Φιλοσοφίας και Επιστήμης αλλά και τη δυναμική πορεία που απέκτησαν οι Επιστήμες από τη στιγμή που αυτονομήθηκαν γνωστικά.*